Da bi se pandemija bolesti COVID-19 stavila pod kontrolu, bio je potreban dosad nezabilježen niz ograničenja, koja i dalje uzrokuju znatne i sve više troškove za pojedince, obitelji, zajednice i poduzeća. Uzimajući u obzir opasnost od pojave novih varijanti, neke su države članice proširile ili nametnule nova ograničenja koja stvaraju poteškoće građanima i narušavaju lance opskrbe. Na cijelom se jedinstvenom tržištu moraju stvoriti uvjeti za sigurno i koordinirano ponovno otvaranje koji će građanima omogućiti ostvarivanje njihovih prava i povratak gospodarskim i društvenim aktivnostima. To će biti temelj za jačanje javnog zdravlja i početak oporavka koji je građanima i poduzećima toliko potreban.

Činjenica da se države članice zajedno oslanjanju na dogovoreni okvir također će pridonijeti napretku na temelju uzajamnog povjerenja. U protivnom će oprez država članica zbog učinka koji bi situacija mogla imati u drugim državama članicama zakočiti ponovno otvaranje. Komisija poziva države članice da podrže taj pristup i da brzo poduzmu daljnje korake.

Zajednički okvir može pomoći i da građani steknu povjerenje u donesene odluke, što je od ključne važnosti jer se pravila manje poštuju zbog pandemijskog zamora ili pretjeranog zadovoljstva zbog napretka u cijepljenju. Također je ključno surađivati kako bi se pružile objektivne informacije i suzbio val dezinformacija, što smanjuje učinkovitost kampanja cijepljenja.

3. SIGURNO PONOVNO OTVARANJE

Siguran povratak slobodnom kretanju

Za građane Unije važan aspekt ukidanja ograničenja bit će ponovno ostvarivanje prava na neograničeno slobodno kretanje i drugih temeljnih prava diljem Unije. Kada se epidemiološka situacija dovoljno poboljša, koordiniranim pristupom slobodnom kretanju osigurat će se ponovno otvaranje brzinom pri kojoj virus neće izmaknuti kontroli. Građani također moraju svoja prava moći ostvarivati bez ikakve diskriminacije.

Komisija donosi zakonodavni prijedlog o uspostavi zajedničkog okvira za digitalnu zelenu potvrdu kao dokaz cijepljenja, testiranja i preboljenja. Time će se na razini Unije uspostaviti pristup za izdavanje, provjeru i prihvaćanje takvih potvrda kako bi nositelji lakše ostvarivali svoje pravo na slobodno kretanje unutar Unije i da bi se olakšalo postupno ukidanje ograničenja uvedenih zbog bolesti COVID-19 u skladu s pravom Unije. Tako će svi građani Unije i članovi njihovih obitelji moći dobiti sigurnu i interoperabilnu potvrdu. Sve bi države članice, prema potrebi, prihvatile potvrdu kao dovoljan dokaz za ukidanje ograničenja slobodnog kretanja, kao što su zahtjevi u pogledu karantene ili testiranja, kako bi se ograničilo širenje bolesti COVID-19. Važno je naglasiti da osobe bez takve potvrde moraju i dalje imati pravo putovati i da posjedovanje te potvrde nije preduvjet za ostvarivanje prava na slobodno kretanje ili drugih temeljnih prava. Da bi bile prihvaćene, te potvrde trebaju biti pouzdane. S pomoću tih potvrda utvrdilo bi se mogu li ljudi putovati bez privremenih ograničenja koja bi mogla biti na snazi kako bi se smanjilo širenje virusa, kao što su testiranja po dolasku i karantena. Taj će paket obuhvaćati i građane trećih zemalja koji zakonito borave u Uniji.

Danas predstavljeni prijedlog fleksibilan je i jednostavan instrument, koji će biti dostupan i u digitalnom i u papirnatom obliku. Njime će se omogućiti da tijela jedne države članice prema potrebi brzo, sigurno i jednostavno provjere potvrdu izdanu u drugoj državi članici. Zahtijevao bi samo minimalnu količinu podataka (na primjer, datum cijepljenja i vrstu upotrijebljenog cjepiva ili datum testiranja na COVID-19). Europski parlament i Vijeće trebaju brzo razmotriti prijedlog i donijeti ga da bi spremno dočekali povećanje broja putovanja tijekom ljeta. Komisija će u bliskoj budućnosti razmotriti i treba li predložiti izmjene Preporuke o koordiniranom pristupu ograničavanju slobodnog kretanja . U svakom bi se slučaju trebala i dalje primjenjivati sva izuzeća od ograničenja neobveznih putovanja, kao što su ona preporučena za sezonske radnike, radnike u prometnom sektoru ili pogranične radnike. Načela „zelenih traka” za prijevoz tereta također se moraju i dalje u potpunosti primjenjivati u svim slučajevima kada se kontrole na unutarnjim granicama privremeno ponovno uvedu kao krajnja mjera.

Za provedbu zakonodavstva o zelenoj digitalnoj potvrdi potreban je i odgovarajući tehnički okvir koji države članice trebaju utvrditi i primijeniti na razini Unije. Njime bi se trebala osigurati interoperabilnost i potpuna usklađenost sa zaštitom osobnih podataka. To bi trebalo provesti do sredine lipnja kada bi sustav bio spreman za korištenje. Tim tehničkim okvirom uzet će se u obzir globalna nastojanja u ublažavanju ograničenja putovanja: od samog bi početka trebalo uzeti u obzir interoperabilnost sa sustavima koje razvija Svjetska zdravstvena organizacija (WHO). Taj bi se okvir mogao proširiti na slične potvrde izdane u trećim zemljama. Prijedlog o digitalnoj zelenoj potvrdi dovoljno je fleksibilan da bi se njime mogli uzeti u obzir novi znanstveni dokazi i smjernice o učinku cijepljenja, posljedicama novih varijanti i razini zaštite osoba koje su se oporavile od zaraze.

Komisija donosi i „dvostruki” prijedlog u pogledu izdavanja digitalne zelene potvrde državljanima trećih zemalja koji zakonito borave u državama članicama i imaju pravo putovati unutar Unije . Taj bi državljanin treće zemlje trebao lakše putovati unutar Unije ako posjeduje potvrdu koja je dovoljno pouzdan dokaz o cijepljenju ili je izdana u okviru sustava koji je interoperabilan s okvirom pouzdanosti za digitalne zelene potvrde.

Važan aspekt ponovnog otvaranja bit će državljanima trećih zemalja omogućiti sigurno putovanje u Uniju. Turizam i druga putovanja iz trećih zemalja važna su značajka otvorenosti Unije i trebali bi, kao i druge djelatnosti, imati za cilj sigurno otvaranje. U preporuci je već uspostavljen okvir kojim se utvrđuju zemlje u kojima je epidemiološka situacija takva da omogućuje neobvezna putovanja u Uniju . Vijeće bi trebalo i dalje pozorno pratiti razvoj situacije u zemljama izvan Unije, a posebno ako se može smatrati da se broj zaraženih bolesti COVID-19 neprestano smanjuje, primjerice velikom procijepljenosti dokazano učinkovitim cjepivima. Drugi važan čimbenik bio bi mali broj problematičnih varijanti u trećoj zemlji.

Komisija će u bliskoj budućnosti pomno pratiti provedbu preporuke i predložiti izmjene u skladu s razvojima u tom području. Tim bi se izmjenama preporuka mogla uskladiti s digitalnom zelenom potvrdom i globalnim inicijativama Svjetske zdravstvene organizacije ili Međunarodne organizacije civilnog zrakoplovstva, kojima bi se u dogledno vrijeme ograničenja mogla lakše prilagoditi ako putnici iz trećih zemalja mogu predočiti zdravstvenu potvrdu o bolesti COVID-19 izdanu u okviru sustava koji se smatra dovoljno pouzdanim ili interoperabilnim s digitalnom zelenom potvrdom, kada bude dostupna u državama članicama Unije. Komisija istodobno blisko surađuje s međunarodnim organizacijama, uključujući Organizaciju za gospodarsku suradnju i razvoj , Svjetsku turističku organizaciju UN-a i radnu skupinu za turizam skupine G20 u svrhu ponovnog pokretanja i oporavka svjetskog turizma na održiv način.

Upotrebu digitalne zelene potvrde trebalo bi popratiti jasnom i transparentnom komunikacijom s građanima kako bi ih se informiralo o njezinu području primjene i upotrebi, kako bi se pojasnile mjere za zaštitu osobnih podataka te se građanima zajamčilo da je to alat za potpuno ostvarivanje prava na slobodno kretanje.